ከዐቢይ መሠረታዊ ለውጥ የሚጠበቅ አይደለም። ይህን ለማድረግ የመጣበት መንገድና ለዚህ ኃላፊነት ያበቃው አደረጃጀት አይፈቅድም። ዐቢይ ብዙ የተዘመረለትን ያህል ሆኖ ለመገኘት ማድረግ የሚችለው፣ሥርዓቱን ተከራክሮ ማሸነፍ የሚያስችለው፣ ሕዝቡንም ከጎኑ ማሰለፍ የሚረዳው የትግሬ-ወያኔ፣ ታግየ፣ «ለብሔር ብሔረሰቦችና ሕዝቦች» ዕኩልነት ማረጋገጫ የሆነ ሕገመንግሥት በሕዝብ አጸድቄአለሁ እያለ የሚመካበትን መነሻና መድረሻ አድርጎ፣ ሕጉ በሚሰጠው ሥልጣን ተጠቅሞ፣ ከፍ ሲል ከተጠቀሱት በተጨማሪ፣በግፍ የተፈናቀሉ ዐማራ፣ ኦሮሞ፣ ሱማሌና አኙዋኮችን ወደ ነበሩበት ቦታ ከተመጣጣኛ ካሳ ጋር እንዲመለሱ ካደረገ፣ የዘር ማጥፋትና የዘር ማጽዳት ወንጀል የፈጸሙ ግለሰቦችና ቡድኖችን ለፍትሕ የሚያቀርብ ኮሚሽን እንዲቋቋም ያደረገ እንደሆነ፣ የዘመረው ኢትዮጵያዊነትና አንድነት ከመስቀልኛ መንገድ ለማውጣት አንድ እርምጃ ወደፊት እንደተራመደ ሊታይለት ይችላል።